Mynen denst vnd wes ijk gwdes wormach. Wetet, werdijge here her meijsster vnd her profft her meijsster Pawel Schal (!). Got vnd Marija sta ijw bij ijn al jwen warken vnd geffe ijw got gelwcke, so ijk ijw gan wan grwnt mijnes harten, dat laffet mij wor war. Jtem werdijge here, ijk bijdde ijw ganch fruntlijch, dat gij doch mijnen sone Hans tom bessten holden wijllen, dat he sijch so framelijch jo holden, dat were mij eijne grote frow[d]e; ok wondert mij grot, dat mij jw werdijchheijt nijcht eijn chlen breffeken schrijffen mochten bij Peter Alff. Wat ijk wme ijwer werdijchheijt don chan, wijl ijk altijt gernne don. Jtem mij schreff Hans, dat ijk jwer werdijchheijt ssenden solde j dossijn schonne ffate tijnnen vnd j dossijn mijdden ffate vnd j dossijn salsereken, vnd swerlijke channen her; werdijge here, de wijl ijk jw mijt der helppe Gades wol so bestellen (bestellen); al so dot wol vnd schrijffet mij mijt weme, effte gij sos wat hebben wijllen, dat wijl ijk jw wol senden mijt der helppe Gades. Jtem mij schrijfft Hans, ok secht mij Peter Alff, dat ijw werdijchheijt Hans dar beholden wijllen bet to swnte Johannes men wart to jw eijnen hijlgen man vpheffen. Werdijge here, al ijwer werdijchheit got dwnket, des bijn ijk sere wol toffrede. Beheffet Hans wat wan chlederen jwer werde to eren, latet se em maken, ijk wyl se mijt der helppe Gades wol betalen, effte latet Peter Wijen dat gelt wtgeffen wes em dent. Nijcht mer wen grot gode nacht. Gescreuen to Danke den dinxdach to ossteren jnt jar m m (!) & xiiij. Hans Chonnert. Jtem tijdijne won der choppenschop: bogesolt gelt xxx [mark], weijen xxiij [mark], seggen xvij [mark], garssten xvij [mark], haffer xij [mark], hoppen x [mark], botter vij [mark] ok vii[½] [mark]; wes ywer werde dent, moge gij mij schrijffen, dat chan yk jw wol senden etc.; tran vij [mark]. Jtem wan dem ffaten, sendet my de mate wo wijt de grossten vnd wo wijt de andern vnd wo wijt de dorden, legget man iij twernfedeme[r]ken ijn jwen breff, ijk wet se yw schon to choppe, ok hebbe ijk j part solken, ok wijl gij schonne chanen hebben, schrijffet mij man wo grot vnd wo fele, gij solen se mijt dat ersste schij[p] chrijgen, de ijw behagen solen etc. Jtem werdyge here, efte jw Hans bede[t] dat gij em wor ijnne beholppen wesen wes tomanende effte Peter Wije, geffet en goden rat, dar bijdde ijk jw frwntlijck wme etc. Adress: Dem werdijgen heren her meijsster Pawel Schel, domher, praffesst to Abow, sal dijsse breff.